
ACORD 4/2008, DE 16 DE GENER, DEL PLE DEL CONSELL DE L’AUDIOVISUAL DE CATALUNYA

INFORME DEL CONSELL DE L’AUDIOVISUAL DE CATALUNYA EN RELACIÓ AMB LES CANDIDATURES TRAMESES PER LA PRESIDÈNCIA DEL PARLAMENT DE CATALUNYA PER FORMAR PART DEL CONSELL DE GOVERN DE LA CORPORACIÓ CATALANA DE MITJANS AUDIOVISUALS
L’article 82 de l’Estatut d’autonomia de Catalunya reconeix el Consell de l’Audiovisual de Catalunya com l’autoritat reguladora independent en l’àmbit de la comunicació audiovisual pública i privada amb plena independència del Govern de la Generalitat de Catalunya en l’exercici de les seves funcions.
Arran de l’entrada en vigor de l’Estatut i de la Llei 22/2005, de 29 de desembre, de la comunicació audiovisual de Catalunya, s’han introduït noves previsions relatives a les potestats i funcions del Consell que, si bé no modifiquen substancialment les ja existents en aquesta matèria, incrementen les facultats del Consell que s’han vist ampliades amb la competència que ha introduït la Llei 11/2007, d’11 d’octubre, de la Corporació Catalana de Mitjans Audiovisuals (en endavant, CCMA) en relació amb la composició del Consell de Govern i l’elecció dels membres que l’integren.
Concretament, l’apartat 2 de l’article 7 de la Llei CCMA estableix que “els membres del Consell de Govern són elegits pel Parlament de Catalunya, per majoria de dos terços, després que el Consell de l’Audiovisual de Catalunya els proposi i en verifiqui la idoneïtat. A aquest efecte, s’ha de valorar especialment que hagin exercit funcions d’administració, d’alta direcció, de control o d’assessorament, o funcions de responsabilitat similar, en entitats públiques o privades.”

Per tal que el Consell dugui a terme aquesta funció, l’apartat 3 de l’article 7 de la Llei preveu: “El Parlament ha d’enviar al Consell de l’Audiovisual de Catalunya la llista dels candidats a formar part del Consell de Govern de la Corporació Catalana de Mitjans Audiovisuals, en un nombre que pot ésser superior al de les vacants  existents. El Consell de l’Audiovisual de Catalunya ha d’emetre un informe sobre cadascun dels candidats relatiu a llur capacitat i idoneïtat per a ocupar el càrrec, i ha 
de trametre els dits informes al Parlament, abans de la compareixença i l’examen públic dels candidats davant la comissió que correspongui”.

A aquest efecte, en data 11 de gener d’enguany (registre d’entrada núm. 32/2008), la Presidència del Parlament de Catalunya ha tramès a aquest Consell una llista integrada per les persones candidates següents: 

· Anna Balletbó i Puig

· Eduard Berraondo i Cavallé

· Brauli Duart i Llinares

· Xavier Guitart i Domènech

· Roger Loppacher i Crehuet

· Núria Llorach i Boladeras

· Joan Manuel del Pozo i Àlvarez

· Marc Puig i Guàrdia

· Armand Querol i Gasulla

· Albert Sáez i Casas 

· Àngela Vinent i Besalduch

· Josep Viñeta i Balsells 

Posteriorment, en data 14 de gener (registre d’entrada núm. 36/2008), es rep una relació dels currículums de les persones proposades a partir de la sol·licitud feta pel propi Consell.

Atesa la naturalesa i funcions del Consell de l’Audiovisual de Catalunya com a autoritat de regulació de la comunicació audiovisual, l’objecte de l’informe del Consell de l’Audiovisual de Catalunya es circumscriu, exclusivament, a la verificació de la capacitat i la idoneïtat professional de les persones candidates. 
Des d’aquest plantejament, el Consell de l’Audiovisual de Catalunya informa la proposta de persones candidates, adreçada pel Parlament de Catalunya, en estricte compliment del mandat establert a l’apartat 3 de l’article 7 de la llei de la CCMA

A aquest efecte, es constata que la llista tramesa inclou dotze noms, és a dir, un nombre coincident amb el de les persones que han d’integrar el Consell de Govern de la CCMA, malgrat que la nova llei permet l’enviament d’una llista de persones candidates en un nombre superior al de les vacants a cobrir. 
Sobre la base de tot l’anterior, cal concloure que, a la vista dels perfils biogràfics tramesos, no pot apreciar-se la concurrència en cap de les candidatures de circumstàncies que permetin efectuar de forma indubitada i manifesta un judici individual de manca d’idoneïtat professional, ja que totes les persones proposades estan incloses en algun dels supòsits que estableix l’apartat 2 de l’article 7, és a dir, “que hagin exercit funcions d’administració, d’alta direcció, de control o d’assessorament, o funcions de responsabilitat similar, en entitats públiques o privades.”

Això no obstant, el Consell constata que els criteris de capacitat i d’idoneïtat professional no han estat els que han fonamentat, de manera decisiva, la selecció en el procediment seguit per a consensuar la llista de persones candidates. 

En aquest terreny, un factor central i especialment rellevant rau en el fet que l’elaboració de la llista corresponent ha estat el fruit d’un llarg pacte en el qual han tingut lloc transaccions diverses sobre la base de criteris d’oportunitat i estratègia política. Aquest pacte, que el Consell entén contrari a l’esperit del legislador, ha estat presentat com un compromís de naturalesa partidista, reflectit així en els mitjans de comunicació, tancat i irreversible. 

En conseqüència, el Ple del Consell de l'Audiovisual de Catalunya, adopta els següents:

ACORDS

1. Emetre aquest informe per mandat legal, tot recordant que, en seu parlamentaria, el Consell ja va expressar la seva discrepància amb un sistema d’avaluació que el converteix de facto en instància avaladora d’una proposta tancada de candidatures.

2. Lamentar que la proposta de candidatures, en el seu conjunt, hagi estat fruit de l’aplicació de quotes de partit, visualitzades en la seva negociació, la qual cosa no s’adequa ni amb l’esperit de la llei de la CCMA ni amb els criteris d’independència i professionalitat que promou.

3. Remarcar el fet que la llista tramesa inclou dotze noms, és a dir, el nombre exacte de persones que integren el Consell de Govern de la CCMA, quan la nova llei permetia l’enviament d’una llista amb un nombre superior al de les vacants a cobrir, la qual cosa feia possible que aquest Consell pogués informar a partir d’una proposta oberta de candidatures.

4. Constatar que el procediment seguit per designar les candidatures ha contaminat la seva presumpció d’independència. Cal recordar que la nova llei de la CCMA reforça els criteris d’independència i de professionalitat i, per tant, preveu que els membres del Consell de Govern han d’actuar amb plena independència i neutralitat i no poden estar sotmesos a cap instrucció o indicació en l’exercici de les seves funcions, sense oblidar que aquests són uns principis que formen part de l’estatut personal dels consellers i de les conselleres, i només es podran avaluar a posteriori.
5. Informar al Parlament, en estricte compliment de les funcions que li encomana l’article 7 de la Llei11/2007, que no concorren motius suficients de manca d’idoneïtat professional manifesta en relació a totes i cadascuna de les persones candidates. 
Barcelona, 16 de gener de 2008

Josep M. Carbonell i Abelló



Dolors Comas d’Argemir i Cendra

President

